**Referat Generalforsamling den 25. april 2023.**

1. **Valg af ordstyrer.**

Jens Hallquist blev enstemmigt valgt. Jens konstaterede at indkaldelse var udsendt rettidigt i.h.t. vedtægterne.

1. **Bestyrelsens beretning og fremtidsplaner.**
* I Bygaden 20, her er installeret nyt gasfyr. Nedre Vindinge VVS har stået for opgaven. Bestyrelsen var enige om, at det var det rigtige at udskifte fyret nu, da vi for ca. 1 år siden fik installeret ny varmtvandsbeholder.

Det er planlagt at udskifte trappegelænderet til såvel kælder som lejligheden i indeværende år.

* Skurene på Spindevænget skal males og have nye vindskeder ligeledes i år.
* Bankevejen.

Bestyrelsen har løbende været i dialog med Vordingborg Kommune , da vi ønsker at optimere forholdende for de bløde trafikanter. Ligesom der er blevet afsendt høringssvar vedr. vejbump og 2-1 vej.

I november måned havde bestyrelsen inviteret Leif Kronblad fra kommunen på besigtigelse af Bankevejen. Vi startede kl. 16:00 ved REMA 1000 og tog turen helt ud til det sidste hus ”HAVBLIK”, således at LK ved selvsyn kunne orientere sig om de dårlige forhold, specielt på en mørk eftermiddag. Undervejs drøftede vi muligheden for fortov i den ene side af vejen samt bedre belysning.

Den nedslående tilbagemelding fra LK var at en sådan løsning ville koste 4,74 mill., penge som Vordingborg kommune ikke har.

* Bosætning, der arbejdes for at få udlagt områder i Køng og Kostræde Banker til bebyggelsen evt. 20 – 50 rækkehuse.
* Børnehuset Æblehaven er lukningstruet – bestyrelsen har afsendt høringssvar, hvor vi bl.a. har påpeget, at lukning af børnehaven hænder utrolig dårligt sammen med kommunens ønske om øget bosætning. Borgerforeningen har ydet tilskud forældreforeningen mhp. at få produceret bannere.
* Vordingborg kommune har besluttet at yde 8 mill. til områdefornyelse. Planen omfatter Lundby, Gl. Lundby og Køng. I plantegningerne har man valgt at dele Køng ved Næstvedvejen, således at Kostræde Banker ikke bliver omfattet af områdefornyelsen. Bestyrelsen har været i dialog med kommunen herom, men det ser ikke ud til at de er interesserede i at ændre ved denne beslutning.

Der er planlagt møde den 1. juni, - vi vil opfordre til at man møder op og kommer med gode ideer.

* Grøn pulje, vi har ansøgt om ca. 400.000 kr. til forskønnelse af området ved Dybsø Fjord. – Meiken er tovholder
* Multihus i Lundby. Der er planer om at lave en udvidelse af hallen i Lundby. Bestyrelsen er ikke enig i planerne, idet vi frygter at de sportsaktiviteter vi har her i Køng, vil blive trukket til Lundby.
* Tilskud til Pensionistforeningen på 3.000 kr.
* Der er opsat ny hjertestarter på Bygaden 20 – Hjertekursus dato meldes ud senere.
* Fællesspisning stor succes, ca. 90 personer. Tak til Køng Auto som stillede lokaler til rådighed, til alle fremmødte og alle de frivillige hjælpere.

Herefter blev beretningen sat til debat:

* Daniel Irvold oplyste om at alle, også dem fra Kostræde Banker, er velkomne til borgermøde om områdefornyelse.
* Jess Jensmark ønskede oplyst om Borgerforeningen har tænkt sig at svare kommunen, i forhold til afvisningen om at Kostræde Banker skal være med i puljen til områdefornyelse. Formanden meddelte, at det vil blive drøftet videre i bestyrelsen.
* Jess Jensmark efterlyste status på børnehaven Æblehuset. Daniel Irvold vil vende tilbage til spørgsmålet under sin orientering efter Generalforsamlingen.

Beretning vedtaget med de faldne bemærkninger.

1. **Forelæggelse af årsregnskab**
* Allan Hansen uddelte et ”læs let” regnskab og gennemgik det. Det fulde regnskab ligger jf. vedtægterne på Køng Webb.

Herefter blev regnskabet sat til debat.

* Therese Rosgaard ønskede oplyst hvorfor Borgerforeningen har placeret sine aktier i TopDanmark. Kassereren kunne oplyse, at de er en gammel beslutning og at der pt. Ikke er planer om at ændre på denne.

Regnskabet godkendt med de faldne bemærkninger.

1. **Indkomne forslag**

Der er ikke modtaget forslag.

1. **Vedtægtsændringer forslag fra bestyrelsen**

Allan Hansen gennemgik vedtægtsændringerne, som blev godkendt. De vil blive lagt på hjemmesiden snarest.

1. **Valg til bestyrelsen**

Henrik Andersen, Allan Hansen og Meiken Søndergaard

1. **Valg af suppleant(er)**

Bjarne Klitgaard Kristiansen

1. Valg af kritisk revisor og ekstern revisor

Bjarne Larsen

Beierholm

1. Eventuelt.
* Meiken orienterede om Grøn pulje.
* Møde om Områdefornyelse den 1. juni – hvad kunne vi tænke os at få lavet i Køng og Lundby.
* Hjerte/lungerednings kursus den 14. september kl. 19:00 – 20:00, ved mange tilmeldinger vil der oprettes et ekstra hold fra kl. 20:00- 21:00

Generalforsamlingen sluttede med at formanden takkede ordstyren for at lede og godt og trygt igennem aftenen.

* Daniel Irvold orienterer om hvad der sker i Kommunalbestyrelsen som vedrører vores område.

Kommunens økonomi

* + Corona har drænet kommunekassen dels til vikarer og dels til prisstigninger.
	+ Stort set alle anlægsopgaver er stoppet.
	+ Ansættelses og indkøbsstop indført.
	+ Æblehaven, indstilling til Kommunalbestyrelsesmøde den 26.04., beslutning om udsættelse af beslutning til sidst 2023.
	+ Områdefornyelse, det har p.t. ikke været muligt at ændre ved beslutningen
	+ Offentlig trafik, der skal findes 10 mill. Flexture i fare for lukning.
	+ Lavbundsjorde tages ud af drift bl.a. ved Køng Mose
	+ Strategisk energiplan, hvor kan plantes flere vindmøller og solceller mhp. Inden 2030 at være selvforsynende for så vidt angår el.
	+ Grøn pulje – alle borgere kan søge, prioriteres i forhold til nærhed.
	+ Blå flag ordning nedlægges. Hundeefterladenskaber på Svinø Strand – Henrik Jensen efterlyser skiltning.
* EuroWind Energy vindmøller i Køng Mose, med mulighed for fjernvarme til lokalområder.

Der blev ikke tager referat af det orienterende møde, men når bestyrelsen modtager de viste PowerPoint, vil de blive lagt på hjemmesiden.

 Meiken Søndergaard, referant Jens Hallquist, ordstyrer